Document ID: 32007D0664

KOMMISSIONENS BESLUTNING
af 12. oktober 2007
om ændring af beslutning 2007/554/EF om visse beskyttelsesforanstaltninger mod mund- og klovesyge i Det Forenede Kongerige
(meddelt under nummer K(2007) 4674)
(EØS-relevant tekst)
(2007/664/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4, og
ud fra følgende betragtninger:
(1)
Efter udbruddene for nylig af mund- og klovesyge i Storbritannien vedtog Kommissionen beslutning 2007/554/EF af 9. august 2007 om visse beskyttelsesforanstaltninger mod mund- og klovesyge i Det Forenede Kongerige (3) for at understøtte de foranstaltninger, medlemsstaten havde truffet til bekæmpelse af mund- og klovesyge inden for rammerne af Rådets direktiv 2003/85/EF af 29. september 2003 om EF-foranstaltninger til bekæmpelse af mund- og klovesyge (4).
(2)
Ved beslutning 2007/554/EF er der fastsat bestemmelser om forsendelse fra høj- og lavrisikoområder i Storbritannien af produkter, der betragtes som sikre, og som enten er produceret før indførelsen af restriktionerne i Det Forenede Kongerige, er fremstillet af råvarer med oprindelse uden for de områder, der er underlagt restriktioner, eller har gennemgået en behandling, der har vist sig effektiv til inaktivering af eventuel mund- og klovesygevirus.
(3)
På grundlag af oplysninger fremlagt af Det Forenede Kongerige bør der nu fastsættes regler for forsendelse af visse kategorier af kød fra visse områder, hvori der i mindst 90 dage inden slagtningen ikke er konstateret udbrud af mund- og klovesyge, og som opfylder visse nærmere fastsatte betingelser. Der bør således føjes et bilag III til beslutning 2007/554/EF med en liste over de pågældende områder.
(4)
Der er desuden opstået problemer med leveringen af visse typer medicinsk udstyr, som er fremstillet i overensstemmelse med Rådets direktiv 93/42/EØF af 14. juni 1993 om medicinsk udstyr (5) af animalsk væv, der er underkastet behandlinger, som har gjort, at vævet ikke er levedygtigt og ikke kan overføre sygdomme. Sådant medicinsk udstyr bør derfor ikke være omfattet af forbuddet i artikel 8, stk. 1, første afsnit, i beslutning 2007/554/EF.
(5)
Af hensyn til sammenhængen i fællesskabslovgivningen bør Κommissionens beslutning 2005/176/EF af 1. marts 2005 om fastsættelse af kodeformen og koderne for anmeldelse af dyresygdomme i henhold til Rådets direktiv 82/894/EØF (6) anvendes til fastlæggelsen af de områder, der er angivet i det bilag III til beslutning 2007/554/EF, som tilføjes ved nærværende beslutning.
(6)
I lyset af sygdomssituationen i Det Forenede Kongerige bør anvendelsen af beslutning 2007/554/EF forlænges til den 15. november 2007.
(7)
Beslutning 2007/554/EF bør således ændres i overensstemmelse hermed.
(8)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2007/554/EF foretages følgende ændringer:
1)
Artikel 2, stk. 4, affattes således:
»4. Forbuddet i stk. 2 finder ikke anvendelse på kød, der er forsynet med et sundhedsmærke som omhandlet i kapitel III i del I i bilag I til forordning (EF) nr. 854/2004/EF, hvis:
a)
kødet er tydeligt identificeret og siden fremstillingsdatoen er blevet transporteret og oplagret adskilt fra kød, der i henhold til denne beslutning ikke må sendes ud af de områder, der er nævnt i bilag I
b)
kødet opfylder en af følgende betingelser:
i)
det blev fremstillet før den 15. juli 2007, eller
ii)
det hidrører fra dyr, der i mindst 90 dage inden slagtetidspunktet er holdt og slagtet uden for de i bilag I og II angivne områder, eller, når det drejer sig om kød fra vildtlevende vildt af arter, der er modtagelige for mund- og klovesyge (herefter benævnt »vildtlevende vildt«), er nedlagt uden for de i bilag I og II angivne områder, eller
iii)
det opfylder betingelserne i litra c), d) og e)
c)
kødet kommer fra tamhovdyr eller fra opdrættet vildt af arter, der er modtagelige for mund- og klovesyge (herefter benævnt »opdrættet vildt«), jf. det angivne for den pågældende kategori af kød i en af de relevante kolonner (4-7) i bilag III, og det opfylder følgende betingelser:
i)
dyrene er i mindst 90 dage inden slagtetidspunktet holdt på bedrifter i de i kolonne 1-3 i bilag III angivne områder, hvor der ikke har været noget udbrud af mund- og klovesyge i mindst denne periode
ii)
i de sidste 30 dage inden datoen for transporten til slagteriet eller, når det drejer sig om opdrættet vildt, inden datoen for slagtningen på bedriften, har dyrene været under de ansvarlige veterinærmyndigheders tilsyn på en enkelt bedrift, der ligger i centrum af en cirkel omkring bedriften med en radius på mindst 10 km, hvor der ikke har været noget udbrud af mund- og klovesyge i mindst denne periode
iii)
der er ikke blevet indsat nogen dyr af arter, der er modtagelige for mund- og klovesyge, på den i nr. ii) omhandlede bedrift i de sidste 21 dage inden datoen for pålæsningen eller, når det drejer sig om opdrættet vildt, inden datoen for slagtningen på bedriften, undtagen svin, der kommer fra en leverende bedrift, som opfylder betingelserne i nr. ii), idet perioden på 21 dage i dette tilfælde kan afkortes til 7 dage
iv)
dyrene eller, når det drejer sig om opdrættet vildt slagtet på bedriften, slagtekroppene er blevet transporteret under officiel kontrol fra den i nr. ii) omhandlede bedrift direkte til det udpegede slagteri i transportmidler, der er blevet rengjort og desinficeret før pålæsningen
v)
dyrene er blevet slagtet mindre end 24 timer efter ankomsten til slagteriet og adskilt fra dyr, hvis kød det ikke er tilladt at afsende fra det i bilag I angivne område
d)
fersk kød, for hvilket der er angivet et »+« i kolonne 8 i bilag III, kommer fra vildtlevende vildt, der er nedlagt i områder, hvor der i mindst 90 dage inden datoen for nedlæggelsen ikke har været noget udbrud af mund- og klovesyge, og mindst 20 km fra områder, der ikke figurerer i kolonne 1-3 i bilag III
e)
kød som omhandlet i litra c) og d) skal desuden opfylde følgende betingelser:
i)
de ansvarlige veterinærmyndigheder i Det Forenede Kongerige tillader kun forsendelse af det pågældende kød, hvis afsendelsesvirksomheden ligger i de i kolonne 1-3 i bilag III angivne områder
ii)
det ferske kød er til enhver tid tydeligt identificeret og håndteres, oplagres og transporteres adskilt fra kød, der ikke må sendes ud af det i bilag I angivne område
iii)
under embedsdyrlægens post mortem-kontrol på afsendelsesbedriften eller, hvis der er tale om slagtning på bedriften af opdrættet vildt, på den i litra c), nr. ii), omhandlede bedrift, eller, hvis det drejer sig om vildtlevende vildt, på vildthåndteringsvirksomheden er der ikke fundet kliniske tegn eller andre beviser på mund- og klovesyge
iv)
kødet har været opbevaret på de i nr. iii) nævnte virksomheder eller bedrifter i mindst 24 timer efter post mortem-kontrollen af de i litra c) og d) omhandlede dyr
v)
konstateres der mund- og klovesyge på de i nr. iii) nævnte virksomheder eller bedrifter, gives der først tilladelse til yderligere tilvirkning af kød, der skal sendes ud af det i bilag I angivne område, efter at alle dyr på stedet er slagtet, og alt kød og alle døde dyr er fjernet, og tidligst 24 timer efter, at de pågældende virksomheder og bedrifter er fuldstændig rengjort og desinficeret under embedsdyrlægens tilsyn
vi)
de centrale veterinærmyndigheder sender de øvrige medlemsstater og Kommissionen en liste over de virksomheder og bedrifter, de har godkendt i henhold til litra c), d) og e).«
2)
I artikel 8 foretages følgende ændringer:
a)
Stk. 2, litra j), affattes således:
»j)
lægemidler som defineret i direktiv 2001/83/EF, medicinsk udstyr fremstillet af animalsk væv, der er gjort ikke-levedygtigt, jf. artikel 1, stk. 5, litra g), i direktiv 93/42/EØF, veterinærlægemidler som defineret i direktiv 2001/82/EF og testpræparater som defineret i direktiv 2001/20/EF.«
b)
Stk. 7 affattes således:
»7. Uanset stk. 3 er det, når det gælder de produkter, der er nævnt i stk. 2, litra i) og j), tilstrækkeligt, at de ledsages af et handelsdokument, hvoraf det fremgår, at de skal anvendes som in vitro-diagnostiske reagenser, laboratoriereagenser, lægemidler eller medicinsk udstyr, såfremt produkterne er tydeligt mærket »kun til in vitro-diagnosticering«, »kun til laboratoriebrug«, »lægemidler« eller »medicinsk udstyr«.«
3)
I artikel 17 ændres »15. oktober 2007« til »15. november 2007«.
4)
Som bilag III indsættes teksten i bilaget til nærværende beslutning.
Artikel 2
Medlemsstaterne ændrer de foranstaltninger, de anvender i handelen, for at bringe dem i overensstemmelse med denne beslutning. De underretter straks Kommissionen herom.
Artikel 3
Denne beslutning er rettet til medlemsstaterne.
Udfærdiget i Bruxelles, den 12. oktober 2007.

Labels: 0
18
17
6